钦定古今图书集成/明伦汇编/氏族典/第260卷 > 王肃
## 钦定古今图书集成/明伦汇编/氏族典/第260卷 > 王肃

按《魏书王肃传》：“肃字恭懿，琅邪临沂人，司马衍丞相
导之后也。父奂，萧赜尚书左仆射，为赜所杀。肃自建
业来奔，高祖引见问故，肃辞义敏切，辨而有礼，高祖
甚哀恻之，遂语及为国之道，肃陈说治乱，深会帝旨，
促席移景，不觉坐之疲淹也。寻除辅国将军、大将军
长史，诏肃讨萧鸾。肃至义阳，频破贼军，以功进号平”
南将军，除豫州刺史。肃善于抚接，治有声称。寻征入
朝，进镇南将军，封汝阳县开国子。高祖崩，遗诏以肃
为尚书令，与咸阳王禧等同为宰辅。诏肃尚陈留长
公主。裴叔业以寿春内附，拜肃使持节、都督江西诸
军事、车骑将军，与彭城王勰率步骑十万以赴之。萧
懿屯小岘，李叔献屯合肥，将图寿春。懿遣将胡松、李
居士等屯据死虎，肃进师讨击，大破之。进讨合肥，生
擒叔献。萧懿弃小岘南走，还京师。进位开府仪同三
司，封昌国县开国侯，寻以为扬州刺史。肃频在边，悉
心抚接，远近怀归，附者若市。然性轻佻，颇以功名自
许，少所推下。景明二年，薨于寿春。谥宣简。肃宗初，子
绍袭。